Η Χριστίνα Μαλιγκούδη σπούδασε Ελληνική Φιλολογία, με ειδίκευση στη Γλωσσολογία, στο Α.Π.Θ. και έκανε μεταπτυχιακές σπουδές στην Γλωσσολογία στο πανεπιστήμιο του Εδιμβούργου. Το 2010 πήρε το διδακτορικό της δίπλωμα από το Πανεπιστήμιο Κρήτης, με επόπτη καθηγητή τον κ. Μιχάλη Δαμανάκη και με τίτλο: «Η γλωσσική εκπαίδευση των Αλβανών μαθητών στην Ελλάδα: Κυβερνητικές πολιτικές και οικογενειακές στρατηγικές». Στη συνέχεια με υποτροφία από το Ι.Κ.Υ. έκανε μεταδιδακτορική έρευνα με αντικείμενο τα κοινοτικά σχολεία των οργανωμένων συλλογικοτήτων μεταναστών στην Ελλάδα. Από το 2008 εργάζεται στο Σχολείο Νέας Ελληνικής Γλώσσας του Α.Π.Θ., όπου διδάσκει την Ελληνική ως δεύτερη/ ξένη γλώσσα σε ενήλικες φοιτητές και από το 2012 ως το 2015 απασχολήθηκε ως μεταδιδακτορική ερευνήτρια στο πρόγραμμα ΘΑΛΗΣ «Διγλωσσία και δίγλωσση εκπαίδευση» του Α.Π.Θ. με επιστημονική υπεύθυνη την καθηγήτρια κ. Ιάνθη Τσιμπλή. Επίσης, έχει διδάξει για επτά συναπτά έτη το μάθημα «Μικροδιδασκαλία σε πολυπολιτισμικό περιβάλλον» στο μεταπτυχιακό πρόγραμμα του Τμήματος Προσχολικής Εκπαίδευσης του Α.Π.Θ. «Ψυχοπαιδαγωγικές συνιστώσες της εκπαίδευσης της ετερότητας» και ήταν επόπτρια αρκετών μεταπτυχιακών διπλωματικών εργασιών. Από την ακαδημαϊκή χρονιά 2017/2018 διδάσκει ως ΣΕΠ στο Ελληνικό Ανοιχτό Πανεπιστήμιο, στο αγγλόφωνο μεταπτυχιακό πρόγραμμα «Language Education for Refugees and Migrants” τα μαθήματα “Multilingualism, Multiculturalism and Intercultural Communication» και «Language Teaching for Adult Refugees and Immigrants». Είναι εξωτερικός συνεργάτης του Κέντρου Ελληνικής Γλώσσας σε διάφορα ερευνητικά προγράμματα και κυρίως στο πρόγραμμα «Διαδρομές: Τηλεκπαίδευση για τη διδασκαλία της Ελληνικής ως δεύτερης/ ξένης γλώσσας» καθώς επίσης και του Ινστιτούτου Νεοελληνικών Σπουδών-Ίδρυμα Μανόλη Τριανταφυλλίδη. Τα επιστημονικά της ενδιαφέροντα και οι σχετικές της δημοσιεύσεις και ανακοινώσεις κινούνται γύρω από τις θεματικές της διγλωσσίας, της δίγλωσσης εκπαίδευσης, της διαπολιτισμικής εκπαίδευσης και της διδασκαλίας της Ελληνικής ως δεύτερης/ ξένης γλώσσας.